飛龍引
作者：陳陶
朝代：唐

paragraphs: 有熊之君好神仙，飡霞鍊石三千年。
一旦黃龍下九天，騎龍枿枿昇紫煙。
萬姓攀髯髯墮地，啼呼弓劍飄寒水。
紫鸞八九墮玉笙，金鏡空留照魑魅。
羽幢䙰褷銀漢秋，六宮望斷芙蓉愁。
應龍下揮中園笑，泓泓水遶青苔洲。
瑞風颯遝天光淺，瑤闕峨峨橫露苑。
沆瀣樓頭紫鳳歌，三株樹下青牛飯。
鴻朧九闕相玉皇，鈞天樂引金華郎。
散花童子鶴衣短，投壺姹女蛾眉長。
彤庭侍宴瑤池席，老兔春高桂宮白。
蓬萊下國賜分珪，阿母金桃容小摘。
仙流萬緘蟲篆春，三十六洞交風雲。
千年小兆一蟬蛻，丹臺職亞扶桑君。
金烏試浴青門水，下界蜉蝣幾迴死。